**ПОЛИТИКИ ПО ХИМИКАЛИТЕ - REACH и CLP**

Докл. Проф. Йончо Пеловски, БКХП

 В последното десетилетие политиката на ЕС, ЕК и бизнеса се концентрираше върху прилагането на регламента **REACH** с надеждата, че той ще замени ефективно фрагментираното в предишния период химическо законодателство в множество закони и наредби с различни изисквания в отделните страни на ЕС. Чрез този регламент фактически ЕС реализира цялостните си политики по оценката на свойствата и въздействието на химическите вещества върху околната среда и хората, както и въвеждането на всички нормативни изисквания по класификацията, регистрацията, опаковката и етикетирането на химическите вещества за допускането им на европейския пазар. Ограниченията за приложението и забраните за определени опасни химически вещества са фиксирани в отворени за допълнения анекси към регламента, а цялостния контрол и управление на химикалите е възложено на създадената за тази цел „**Агенция по химикалите**“ в Хелзинки. Необходимостта от синхронизиране на европейската система за класифициране, опаковане и етикетиране с глобалната наложи въвеждането на регламента **CLP.** За биоцидните химически продукти в ЕС бе въведена отделна регулаторна база.

 **Последните рестриктивни политики в ЕС по отношение на опасни химически вещества се отнасят до забрана използването на някои минерални суровини.**

 **Системата за управление на химическите вещества в ЕС няма аналог в света, но заедно с нейните предимства има и определени недостатъци, които е необходимо да се анализират и отстраняват. По-съществените от тях са:**

* Прилагането на системата не е във възможностите на малките фирми, поради недостатъчни финансови и човешки ресурси;
* Прилаганите програмни продукти твърде често нерегламентирано се променят, което налага почти ежегодна преподготовка на фирмените експерти;
* Разширяването на обхвата на приложението на европейската система за управление на химикалите води до понижаване на конкурентно-способността на европейските производители и ускорява изнасянето на производства извън територията на ЕС;
* Въвеждането на забрани за използването на определени минерални природни суровини и химически вещества само в ЕС е твърде опасно, защото поставя европейските производители в неравностойно положение и ограничава иновациите.